Knud Erik Kirkegaard (KF), 2004-04-30:
Som flere ordførere har været inde på, er det jo tegn på forår, når det evige oppositionsparti SF stiller sin årlige forespørgsel om de kommende kommuneforhandlinger.
Solen skinner jo også udenfor, så vi skulle måske anstrenge os for ikke at gøre debatten længere end højst nødvendigt.
Vi skal naturligvis have det seriøse og saglige på plads, men jeg tror, der venter noget godt udenfor også, så skulle vi ikke gå til sagen lige med det samme. Tak til finansministeren for den redegørelse, som han gav for de positioner, regeringen agter at indtage under de kommende kommuneforhandlinger.
Jeg kan sige, at vi i Det Konservative Folkeparti fuldstændig bakker op om den linje.
Jeg er overbevist om, at der vil blive meget tummel under de forhandlinger, ligesom der altid er, men jeg er også overbevist om, at man finder frem til et fornuftigt og gedigent resultat til sidst.
Sådan plejer det jo i hvert fald at gå.
Jeg tror nemlig, at den model, vi efterhånden har fået udarbejdet i Danmark omkring relationerne på det økonomiske område mellem stat og amt og kommune, er en model, som vi egentlig er ved at blive ganske godt tilfredse med.
Det siger sig selv, at når amter og kommuner administrerer 2/3 af samfundsøkonomien, så må der altså også være en samlet nationaløkonomisk ramme, som det skal foregå inden for, og der synes jeg egentlig, at det system, vi efterhånden har fået udviklet og finjusteret, er et ganske fremragende system.
Nu er det så oven i købet blevet sådan, at man også overholder de aftaler, der er blevet indgået.
Det er noget forholdsvis nyt.
Men jeg synes da, at det er en stor fordel ved det aftalesystem, vi har fået udviklet nu, at man nu også er begyndt at overholde dem.
Så langt så godt.
Så kommer selvfølgelig debatten.
Nogle vil beskrive det som på det nærmeste et økonomisk ragnarok, når man i 2005 skal have tingene til at hænge sammen inden for den ramme, der er stillet i udsigt, og så vil nogle partier her i Folketingssalen fortælle om de lykkelige tider under den tidligere regering, hvor amter og kommuner jo på det nærmeste flød i mælk og honning - sådan forstår jeg på det nærmeste de udtalelser, der er kommet fra venstrefløjspartierne her i dag - og så vil det blive så forfærdeligt i 2005.
Jeg ved ikke, om det er muligt at trænge igennem denne tåge af misinformation.
Hr. Villy Søvndal er jo pædagogisk uddannet, men jeg er lidt bange for, at han alligevel er uden for pædagogisk rækkevidde.
Men jeg vil alligevel forsøge.
Skulle vi ikke foretage det tankeeksperiment, at hvis vi nu lagde den økonomiske ramme, som var gældende i det sidste år under den tidligere regering, for 2005, så skulle man vel tro, der igen ville flyde mælk og honning.
Hvad er kendsgerningen, hvis man gjorde det?
Så skulle kommuner og amter ud og spare 7 mia. kr.
De skulle ud og afskedige omkring 10.000 medarbejdere.
Sådan har udviklingen været, siden den nuværende regering kom til.
Det ville have de konsekvenser, hvis man gik tilbage til de tidligere tider.
Jeg synes, det er nogle nyttige tal at gøre sig klart, når man lytter til misinformationen fra venstrefløjspartierne her i dag.
Derfor har jeg også nævnt disse tal.
Vi kan lige så godt gå helt ind
til benet.
Vi kan da godt gå ind og se på kendsgerningerne omkring det, se på de konkrete tal.
Det er sådan, at der fra budget 2002 til 2004 er plads til et merforbrug på undervisningsområdet i det hele taget på 1,2 mia. kr.
Med hensyn til socialvæsenet er der mulighed for at få et merforbrug i forhold til 2002 på 1,8 mia. kr. Og så er det lidt anderledes specielt omkring daginstitutionerne, som givetvis har med det forhold at gøre, at antallet af børn, der kommer i daginstitution, rent demografisk er for nedadgående.
Så lad os se på tallene, lad os holde fast i dem, så tror jeg, at hr. Villy Søvndal kan blive tryg.
Naturligvis er det sådan, at der kan være prioriteret forskelligt fra kommune til kommune.
Sådan er det kommunale selvstyre jo, og derfor kan der givetvis også være kommuner, hvor man kan finde besparelser, selv om der generelt er tilført flere midler, men det er jo det højt besungne kommunale selvstyre, der her er for fuld udblæsning.